《题金华方韶卿在雅堂》
宋代·连文凤

钟仪作楚奏，庄舄吟越声。土风固尔殊，心事终当明。

韶濩久不伦，矧复英与茎。正声何寥寥，淫哇鸣纵横。

世有知音人，恻恻闻若惊。抱器入河海，泯默怀幽贞。

掩泣望西狩，素王不复生。怆然鼓一曲，聊以舒此情。

一鼓草木震，再鼓山岳清。我耳非子期，顾我一再倾。

何当登斯堂，酌酒歌鹿鸣。

作者简介：福州三山人，字百正，号应山。宋末太学生，亦尝为官。宋亡入元，变姓名为罗公福，常与诸遗老结社吟诗。其诗清切流丽，入选月泉吟社为第一名。有《百正集》。